Вядучыя юбілейнага канцэрта Таццяна Кавалёва і Уладзімір Яшчук правялі для нас своеасаблівую экскурсію ў гісторыю ўстановы, у сценах якой заўжды лунала творчасць. Вось толькі некаторыя найярчэйшыя моманты станаўлення філармоніі.1986 год. Загадам Міністэрства культуры БССР напачатку жніўня заснавана Брэсцкая абласная філармонія. Яе першым дырэктарам і мастацкім кіраўніком прызначаны Аляксандр Мартыненка, які лічыць, што яму ў жыцці надта пашанцавала, бо падабраўся вельмі дружны калектыў улюбёных у сваю справу прафесіяналаў. І не так ужо важна, што спачатку, пакуль рамантаваўся невялікі двухпавярховы будынак па Савецкай, 102, філармонія з яе сціплым штатам у 23,5 адзінкі тулілася ў некалькіх пакойчыках па Пушкінскай.